Familie ‘vrees’ ná 72-jarige se raaiselagtige verdwyningWillie Rossouw (Foto: Facebook) ŉ Familie van Virginia in die Vrystaat sê hulle voel “doodbekommerd en totaal magteloos” oor die “vreemde wyse” waarop ŉ 72-jarige man van dié provinsie Woensdag spoorloos verdwyn het. Honderde sosialemediagebruikers het sedert Willie Rossouw, ŉ pensioentrekker, se verdwyning vir sy veilige terugkeer gepleit. Nina Kruger, ŉ familielid, sê Rossouw se familie is in ŉ “toestand” en hoop dat hy nié leed aangedoen is nie. Volgens Kruger het Rossouw se drywer hom Woensdag na ŉ sentrum in Welkom geneem sodat hy ŉ dokument kon laat beëdig. Sy sê Rossouw se sig is aangetas. Hy loop moeilik en maak al ŉ geruime tyd gebruik van die drywer. Kruger verduidelik die drywer sou Rossouw weer oplaai nadat hy die dokument laat beëdig het, maar hy het glo nooit na die motor teruggekeer nie. “Kort nadat die drywer hom afgelaai het, het hy my stiefma laat weet dat hy verdwaal het. Mense het na hom gaan soek, maar niemand kon hom weer opspoor nie. Hy word sedertdien vermis,” sê sy. Volgens haar het dit later aan die lig gekom dat Rossouw al voorheen episodes beleef het waar hy nie geweet het waar hy is nie. Volgens haar is dit onduidelik hoeveel mense hiervan geweet het, maar sy fisieke gesondheid was glo nooit rede tot kommer nie. Kruger sê die familie is nou bekommerd oor boodskappe wat hulle van een van die selfone ontvang wat hy ten tyde van sy verdwyning by hom gehad het. Rossouw het glo altyd twee selfone by hom gehad. “Ons het al verskeie boodskappe gekry soos onder meer dat hy nie kan tik nie omdat sy regterhand verlam is, maar hy is linkshandig. Ons probeer die nommer bel, en dan druk hy die foon bloot net dood. Gister [Donderdag] het ons ŉ boodskap gekry wat gevra het dat ons hom nie bel nie omdat sy stem glo weg is. Ons vermoed onraad en dit maak ons bang én rasend bekommerd, want ons weet glad nie wat om te doen nie.” Sy sê al die boodskappe vorm deel van die polisieondersoek. Volgens haar het die polisie minstens een van sy nommers na ŉ buurt in Pretoria nagespoor, maar dit het geen vrugte afgewerp nie. “Ons werk nou saam met die polisie om agter die kap van die byl te probeer kom. Dit is nie in my pa se aard om sulke boodskappe te stuur of net te verdwyn nie en ons vrees werklik vir sy veiligheid. In dié stadium hoop en bid ons net dat ons hom weer veilig by die huis kan kry.” Kapt. Malebo Khosana, woordvoerder van die polisie, het aan Maroela Media bevestig dat ŉ vermistepersoonsaak aanhangig gemaak is. Khosana sê daar is egter onduidelikheid oor presies hoe Rossouw vermis geraak het. “Die polisie kon nog nie bevestig of hy wel op pad was na ŉ Sassa-kantoor toe voordat hy verdwyn het nie,” sê hy. “Daar is nog geen leidrade nie, en die soektog na die man duur steeds voort.”